
PROCES VERBAL

Nr.68 din 20.02.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: 10:05
Au fost prezenţi
membrii Consiliului de Observatori Tudor TATARU, Igor MUNTEANU, Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Viorica MEŞINĂ-PRODAN, Vitalie ŢAPEŞ, Mariana ŞLAPAC.

Ordinea de zi:

1. Aspecte privind audierile şi votarea în şedinţa de concurs.

2. Audierea candidaţilor la Concursul pentru suplinirea funcţiei de director al televiziunii IPNA Compania „Teleradio-Moldova”.

3. Numirea în funcţie, în bază de concurs, a directorului televiziunii IPNA Compania „Teleradio-Moldova”.

4. Diverse.

E.Rîbca: Stimaţi colegi, stimată audienţă! Începem şedinţa de concurs. Nu înainte de a da curs iniţiativei unor colegi în ceea ce priveşte organizarea acestei şedinţe de concurs a CO IPNA Compania „Teleradio-Moldova”. Ea se referă la transmiterea în direct a şedinţei de concurs la Radio Moldova Muzical pe site-ul www.trm.md. În acest context, vreau să reamintesc solicitarea organizatorilor transmisiunii în direct de a deconecta telefoanele mobile şi de a păstra liniştea în sală. Totodată, am fost rugat de colegi să solicit participanţilor la concurs, în măsura posibilităţilor, să evite „lecţiile” de care am avut parte la ultima şedinţă de concurs din 6 februarie. Potrivit Codului audiovizualului, CO are obligaţia de a alege preşedintele companiei, directorul radiodifuziunii şi directorul televiziunii. Ne cunoaştem obligaţiile. Vă mulţumesc anticipat. Pentru început, constat prezenţa membrilor CO. Sunt prezenţi 9 din 9 membri. Pun la vot începerea şedinţei.

S-a votat: “Pentru” – unanim.

E.Rîbca: Stimată audienţă, vă aducem la cunoştinţă că prin hotărârea CO din 5 februarie, preşedintele CO a fost împuternicit să elaboreze şi să semneze, din partea şi în numele IPNA Compania „Teleradio-Moldova”, contracte individuale de muncă cu preşedintele companiei, directorul radiodifuziunii şi directorul televiziunii. Potrivit acestei hotărâri a CO, în contractele individuale de muncă cu cei 3 angajaţi ai Companiei a fost (urmează a fi) inclusă o clauză despre încălcarea gravă, chiar şi o singură dată, a obligaţiilor de muncă privind asigurarea echilibrului şi pluralismului politico-social de către conducătorul unităţii şi de către adjuncţii acestuia. Această clauză urmează să fie inclusă şi în contractul de muncă, care urmează să fie încheiat cu viitorul director al televiziunii. Suntem în speranţa că astăzi vom alege directorul televiziunii. Propun spre examinare ordinea de zi a şedinţei CO de astăzi, care include:

1. Aspecte privind audierile şi votarea în şedinţa de concurs.

2. Audierea candidaţilor la Concursul pentru suplinirea funcţiei de director al televiziunii IPNA Compania „Teleradio-Moldova”.

3. Numirea în funcţie, în bază de concurs, a directorului televiziunii IPNA Compania „Teleradio-Moldova”.

4. Diverse.

Propun să păstrăm în Ordinea de zi p.4 Diverse. Detalierea acestuia se va face după examinarea primelor 3 subiecte din Ordinea de zi.  Potrivit p.36 şi p.37 ale Regulamentului CO, Ordinea de zi a fost publicată pe site-ul www.trm.md în ziua de 15 februarie 2010. Materialele ce urmează a fi discutate la şedinţă au fost puse la dispoziţia membrilor CO, contra semnătură, cu 3 zile înainte de şedinţă. Stimaţi membri CO, aveţi sugestii, obiecţii faţă de ordinea de zi de astăzi? Pun la vot aprobarea ordinii de zi.

S-a votat: “Pentru” – unanim.

E.Rîbca: Astăzi la concurs avem înregistraţi 12 participanţi. Şedinţa va dura nu mai puţin de 3-4 ore. Pentru buna desfăşurare a şedinţei CO propun să anunţăm pauze de 10-15 minute după fiecare 90 de minute de lucru. Stimaţi colegi, sunteţi de acord? Este e o propunere de a organiza pauze după fiece 75 de minute. Alte propuneri? Înaintez la vot propunerea de a organiza pauze după fiecare 75 de minute. Pun la vot.
S-a votat: “Pentru” – 8 voturi.

E.Rîbca: Propun să trecem la realizarea ordinii de zi. Prima chestiune de pe ordinea de zi ţine de Aspectele privind derularea audierilor şi votării în cadrul şedinţei de concurs. Propun spre examinare următoarele Aspecte:
1. prezentarea, de către preşedintele CO, a fiecărui participant la concursul pentru suplinirea funcţiei de director al televiziunii;

2. confirmarea întrunirea sau neîntrunirea rigorilor stabilite faţă de candidaţi, inclusiv prezenţa sau absenţa incompatibilităţilor pentru numirea în funcţie;

3. audierea candidaţilor în ordinea înregistrării dosarelor de participare la concurs. Audierea va include:

a) prezentarea, de către candidaţi, a proiectelor de intenţie asupra strategiei de dezvoltare a televiziunii Companiei „Teleradio-Moldova”. Cred că sunt suficiente 7 (şapte) minute pentru fiecare candidat;

 b) întrebări şi precizări pe marginea proiectelor de intenţie asupra strategiei de dezvoltare a televiziunii Companiei „Teleradio-Moldova”. Cred că sunt suficiente 10 (zece) minute;
4. dezbateri pe marginea proiectelor de intenţie asupra strategiei de dezvoltare a televiziunii Companiei „Teleradio-Moldova”. Dezbateri în care sunt implicaţi membrii CO;
5. votarea deschisă, de către membrii CO, în vederea numirii în funcţie a directorului televiziunii. Procesul de votare urmează să-l desfăşurăm potrivit următoarelor cerinţe:
a) votarea pe runde;
b) pe parcursul unei runde, fiecare membru al Consiliului de Observatori beneficiază de un singur vot;
c) fiecare membru CO votează doar opţiunea „pentru”;
d) în cazul în care niciunul dintre candidaţi nu întruneşte numărul de voturi, necesar pentru numirea în funcţie, se anunţă o nouă rundă a votării. În acest caz, Consiliul de Observatori decide asupra necesităţii organizării unor noi dezbateri cu candidaturile, care au întrunit cel mai mare număr de voturi;
e) în noua rundă de votare vor fi supuse votului candidaturile, care au întrunit cel mai mare număr de voturi;
f) preşedintele Consiliului de Observatori va organiza un număr de runde de votare, necesar pentru alegerea directorului televiziunii, dacă Consiliul de Observatori nu decide altfel.

     Stimaţi colegi, aveţi propuneri, precizări? Pun la vot aspectele expuse.
          S-a votat: “Pentru” – unanim.

E. Rîbca: Înainte de a începe audierea candidaţilor la concursul pentru suplinirea funcţiei de director al televiziunii IPNA Compania „Teleradio-Moldova”, vreau să aduc la cunoştinţa participanţilor unele aspecte organizatorice. Audierea candidaţilor se desfăşoară în ordinea înregistrării dosarelor de participare la concurs. Fiecare candidat îşi prezintă proiectul de intenţie asupra strategiei de dezvoltare, oferindu-i-se până la 7 minute. După prezentare, membrii CO sunt în drept să înainteze întrebări candidaţilor. Votarea va avea loc după audierea tuturor candidaţilor. Acestea fiind spuse, permiteţi-mi să invit primul participant la concurs.
Procesul verbal urmează să fie completat. Compartimentul Audierea candidaţilor este în proces de descifrare. 

Dezbaterile

E.Rîbca: Stimaţi colegi, potrivit ordinii de zi a prezentei şedinţe, urmează dezbaterile. Dar mai întâi vreau să precizez dacă sunt prezenţi doi dintre candidaţi, care nu au participat la audieri: A.Lavric şi Gh.Bârsan. Nu sunt.

E.Rîbca: Putem purcede la următoarea chestiune din ordinea de zi: Dezbaterile. În precedentele două şedinţe CO, mi-am asumat să încep aceste dezbateri. A fost o propunere din partea a doi colegi, de a începe dezbaterile în ordine niversă. Dle I. Munteanu, vă ofer cuvântul.

I.Munteanu: Aş porni de la faptul că ascultând, ceea ce au avut de spus candidaţii de astăzi la acest concurs, îţi dai seama cât de mult a pierdut Compania „Teleradio-Moldova” de pe urma gonirii unor talente veritabile şi originale din televiziune şi radio. Evident că apare necesitatea identificării unui nou stil de management, astfel încât valorile să fie apreciate, iar nonvalorile să fie recalificate. Pe de o parte, este necesar de a constata că multe din ideile expuse pot fi valoroase indiferent de numele celui care va fi ales. Sunt multe idei importante, care trebuie evaluate sub aspectul costurilor şi impactului. Mă refer aici şi la taxa de abonament: aceasta salvează uneori televiziunea publică, dar nu în orice condiţii şi în mod sigur. O mulţime de idei fericite, exprimate de E. Josanu,  mi s-au părut importante: planificarea structurii internet-televiziunii, excesul de personal la Companie. Pe de altă parte, constat că unii din candidaţi au mers pe calea minimă a rezistenţei şi au făcut proclamaţii politice, probabil simţindu-se neavantajaţi în această competiţie corectă, după părerea mea. Şi e păcat, pentru că înnegrind pe alţii, nu te albeşti pe tine. Televiziunea publică are nevoie de un outsider din afara sistemului pentru ca să producă schimbarea necesară, un fresh air, un ochi proaspăt. Şi evident că reanimarea televiziunii necesită un efort care să dea rezultate acum şi imediat. Nu sunt deloc impresionat de participanţii la concurs care au spus că nu pot nimic. Noi alegem oameni, care pot să promită şi pot să-şi angajeze eforturile, inteligenţa pentru a obţine rezultate. Am o simpatie în acest moment pentru patru persoane: E.Stratan, E.Josanu, M. Surdu şi A.Sîrbu. Dar voi da votul, pentru cel care consider că are mai multe şanse în reanimarea acestei instituţii.
A.Peru-Balan: În opinia mea, concursul a decurs într-o formă corectă, au fost competitori pe potrivă. Există un dicton în ştiinţa politică: dacă vrei să obţii victorie într-o concurenţă politică trebuie să te plasezi mai pe dreapta stângii şi mai pe stânga dreptei şi exact în mijlocul camerei de luat vederi. Aşteptările de astăzi sunt mari nu numai pentru angajaţii de la TV, dar şi pentru elite. Îmi place ideea de ochi fresh, dar reprezint o generaţie mai conservativă. Cred în fenomenul repoziţionării. Votul de azi îl voi da pentru o persoană care a muncit în TV. O să ajut în ultimă instanţă celuia care are mai multe şanse de a ajunge la un final victorios, fie că va fi E.Josanu, fie că A.Grosu sau M.Surdu.
M. Şlapac: Pe mine m-au impresionat în mod deosebit doi domni şi două doamne. Este vorba de A.Grosu, E.Josanu, E.Stratan şi A.Sîrbu. Au prezentat proiecte de intenţie foarte interesante. M-a impresionat în unele cazuri experienţa, în altele – curajul. Eu o să votez pentru una din aceste persoane.

 T. Tataru: Sunt aici câţiva oameni, specialişti în domeniu, care au ştiut să facă management în TV, care au lucrat şi ştiu a organiza. Nu trebuie să mai experimentăm cu nimeni din afară. Ştiu şi cred că M.Surdu şi A.Sîrbu nu trebuie întrerupţi din activitatea lor curentă, pentru că o fac foarte bine. Eu vorbesc la modul cel mai serios de candidatura dlui A.Grosu, care a gestionat şi a făcut foarte multe pentru TV. E.Josanu ar putea fi un producător general care să conducă toate departamentele. Dna E.Stratan are o experienţă bogată... Oamenii sunt în faţa noastră: A.Grosu şi E.Josanu. Când mă va ajunge rândul, voi vota.
V.Ţapeş: Pentru început aş menţiona atmosfera de astăzi, una lucrativă, colegială şi productivă. Înţeleg emoţiile noastre şi ale colegilor, pentru că a venit şi timpul să ne spunem opinia. Înţeleg şi emoţiile candidaţilor, pentru că a-ţi asuma responsabilitatea şi a veni la un fruntea unei televiziuni care în ultimii ani a pierdut încrederea telespectatorului, nu este un lucru uşor. Chiar aş zice că sunt şi curajoşi aceşti oameni, care au venit astăzi la concurs. Au fost prezentate şi nişte proiecte de intenţii gândite, structurate pe care noi le-am studiat şi care vor contribui la alegerea noastră. Mi se pare că funcţia la care va veni cel care va câştiga astăzi concursul, nu ţine de un fotoliu comod, ci mai degrabă de un scaun electric. La moment, aş menţiona câţiva candidaţi care mi s-au părut mai convingători, dar mă voi pronunţa doar pentru unul, deoarece regulamentul presupune un singur vot pentru un singur candidat. Vreau să vă mulţumesc tuturor pentru prezenţa şi prestanţa dvs şi sunt convins că indiferent cine va veni la acest post, va găsi o posibilitate de a revigora această echipă, deoarece doar prin echipă se poate realiza ceva. Vă mulţumesc.
R.Lozinschi-Hadei: Personal, în lista de concurenţilor de azi văd două persoane potrivite la funcţia de director al televiziunii. Dar cred că voi vota un profesionist în televiziune care nu va avea nevoie de o evaluare, care cunoaşte din start punctele slabe ale televiziunii şi cum trebuie de activat ca numele său să fie asociat cu schimbarea la Moldova 1, aşa cum s-a întâmplat şi până acum.

V.Meşină-Prodan: Trebuie să recunosc că în concursul de astăzi mi-e mai greu ca în concursurile precedentele. Bineînţeles că nu ne conducem doar de strategii şi prezentările candidaţilor. La acest concurs s-au prezentat persoane care au muncit toată viaţa în televiziune, care au fost foarte-foarte buni în TV. Nu poţi să nu iei în calcul momentul acesta, să nu le acorzi o şansă. Dar televiziunea are nevoie de fresh air, de sânge proaspăt. Eu voi acorda o şansă persoanei care nu a fost în TV.
V.Bogatu: După fostele concursuri, unul dintre participanţi ne-a reproşat în presă că spera să fie un concurs al proiectelor, afirmând că a fost un concurs al persoanelor. Eu consider că  fiecare din noi face alegerea analizând două aspecte: puterea şi capacitatea candidaţilor de a schimba lucrurile şi desigur, având ca temei concepţiile lor de reformare a televiziunii. Consider 3 oameni capabili, prin strategiile prezentate şi prin puterea personalităţii lor, să schimbe situaţia în televiziune. Este E.Josanu, care debordează idei şi care, oriunde a lucrat, s-a impus prin originalitate şi stil modern, astfel  că ar putea combina tradiţia şi modernitatea în TV. Este M.Surdu, un mare profesionist care şi-a păstrat calitatea de nonconformist într-o TV conformistă şi unul din puţinii din TV care a lucrat pentru telespectatori, şi nu pentru guvernanţi şi cred că ar putea face o TV care să lucreze pentru telespectatori. Este A.Sîrbu care are o experienţă mai mică în domeniul audiovizualului, dar care are o experienţă foarte bogată în domeniul managementului  şi care s-a aflat în fruntea uneia din cele mai importante organizaţii nonguvernamentale din ţara noastră, sprijinind şi promovând jurnalismul independent în anii de cea mai mare restrişte pentru jurnalismul naţional.
E.Rîbca: Atunci când am început concursul, mi-am zis că voi avea atâţia duşmani, câţi candidaţi sunt la acest concurs minus trei, în speranţa că vom alege aceste trei persoane, două dintre care au fost alese. Vreau să mulţumesc, în primul rând, acelor participanţi care şi-au retras candidatura. Am declarat nu o dată criteriile în baza cărora îmi acord votul. Acestea sunt profesionismul în domeniul audiovizualului public şi capacităţile de manager. Dar mai sunt şi alte criterii, decât cele expres stabilite de lege. Unul din aceste criterii ţine de trăsăturile caracterului unei persoane şi în momentul când cineva nu rezistă stresului, cred că e bine să avem situaţia pe care o avem. Văd mai multe persoane care corespund acestei funcţii. Le mulţumesc tuturor, inclusiv dlui G.Brega care a dat dovadă astăzi de o atitudine foarte serioasă faţă de concurs, dlui A.Grosu, care nu m-a convins, totuşi, în realizările pe care şi le planifică. Nu m-a convins că îşi doreşte în termen scurt reforme serioase, ceea ce cu adevărat aştept. Mulţumesc mult dlor Gh.Ciubotaru şi O.Grajdean. Am fost impresionat şi de participarea dnei E.Stratan, care vine cu multe idei noi. Mi-a plăcut foarte mult ideea unui departament de investigaţie. Cred că mă voi gândi personal asupra acestei idei în continuare. O idee foarte utilă pentru noi în viitorul apropiat, cred că va fi, dle E.Josanu, ideea unor emisiuni pentru sat. Aţi prezentat o strategie pe care aş vrea să o păstrăm pe site: este o strategie la care trebuie să revenim. Avem emisiuni pentru sat, care nu sunt privite nici la sat. Cred că multe dintre ele le privim doar noi orăşenii, din motive nostalgice. Mulţumesc celorlalţi concurenţi, inclusiv dlui M.Surdu, care cunoaşte foarte bine din interior ce se întâmplă în această companie. Mulţumesc şi dlui M.Mihailov. Totuşi, voi vota în primul tur pentru A.Sîrbu. Am studiat nu numai strategiile şi CV-urile acestor persoane, am analizat şi trecutul acestora. M-au impresionat calităţile de manager ale A.Sîrbu, care a reuşit să creeze din Centrul pentru Jurnalism Independent o organizaţie de succes. Sper că în cazul în care va fi aleasă în această funcţie să facă acelaşi lucru cu TV. Sunt sigur, că în cazul în care va fi aleasă va avea două şanse: ori în decurs de un an de zile pierde această funcţie, ori transformă televiziunea într-o instituţie efectiv publică, fapt pentru care îmi voi acorda votul pentru această candidatură. 
E.Rîbca: Stimaţi colegi, urmează procedura de vot. Astăzi la începutul şedinţei au fost aprobate prin hotărârea CO aspectele privind derularea audierilor şi votarea în şedinţa de concurs: 1) votarea are loc pe runde; 2) pe parcursul unei runde, fiecare membru al Consiliului de Observatori beneficiază de un singur vot şi doar cu opţiunea „pentru”; 3) în cazul în care niciunul dintre candidaţi nu întruneşte numărul de voturi, necesar pentru numirea în funcţie, se anunţă o nouă rundă a votării. În acest caz, Consiliul de Observatori decide asupra necesităţii organizării unor noi dezbateri cu participarea candidaţilor, care au întrunit cel mai mare număr de voturi; 4) în noua rundă de votare vor fi supuse votului candidaturile, care au întrunit cel mai mare număr de voturi; 5) preşedintele Consiliului de Observatori va organiza un număr de runde de votare, necesar pentru alegerea directorului televiziunii, dacă Consiliul de Observatori nu decide altfel. Pentru alegerea candidatului în funcţia de director al televiziunii sunt necesare 6 voturi. Acestea fiind spuse, trecem la procesul de votare. 
Cine este pentru candidatura dlui G. Brega? Rog să votaţi.
S-a votat: „Pentru” – 0 voturi.

E.Rîbca: Cine este pentru candidatura dlui A.Grosu? Rog să votaţi.

    S-a votat: „Pentru” – 3 voturi (A.Peru-Balan, M.Şlapac, T.Tataru).

E.Rîbca: Cine este pentru candidatura dlui Gh.Ciubotaru? Rog să votaţi.

    S-a votat: „Pentru” – 0 voturi.

E.Rîbca: Cine este pentru candidatura dlui O.Grajdean? Cer scuze, dl O.Grajdean s-a retras.

E.Rîbca: Cine este pentru candidatura dnei E.Stratan? Rog să votaţi.

    S-a votat: „Pentru” – 0 voturi.

E.Rîbca: Cine este pentru candidatura dlui E.Josanu? Rog să votaţi.

    S-a votat: „Pentru” – 0 voturi.

E.Rîbca: Cine este pentru candidatura dlui M.Surdu? Rog să votaţi.

    S-a votat: „Pentru” – 2 voturi (V.Bogatu, R.Lozinschi-Hadei).

E.Rîbca: Cine este pentru candidatura dlui M.Mihailov? Rog să votaţi.

    S-a votat: „Pentru” – 0 voturi.

E.Rîbca: Cine este pentru candidatura dnei A.Sîrbu? Rog să votaţi.

    S-a votat: „Pentru” – 4 voturi (E.Rîbca, I.Munteanu, V.Ţapeş, V.Meşină-Prodan).

E.Rîbca: Anunţ rezultatele: A.Grosu – 3 voturi, M.Surdu – 2 voturi, A.Sîrbu – 4 voturi.

Se organizează al doilea tur de votare, în care sunt incluşi doi candidaţi, care au acumulat cel mai mare număr de voturi: A.Grosu – 3 voturi şi A.Sîrbu – 4 voturi.
Cine este pentru candidatura dlui A.Grosu? Rog să votaţi.
 S-a votat: „Pentru” – 3 voturi (A.Peru-Balan, M.Şlapac, T.Tataru).
E.Rîbca: Cine este pentru candidatura dnei A.Sîrbu? Rog să votaţi.

S-a votat: „Pentru” – 6 voturi (E.Rîbca, I.Munteanu, V.Bogatu, V.Meşină-Prodan, R.Lozinschi-Hadei ,V.Ţapeş).

E.Rîbca: Este declarată învingătoare a concursului la funcţia de director al televiziunii IPNA Compania „Teleradio-Moldova” dna A.Sîrbu.

Declar pauză de 10 minute.
După pauză
E.Rîbca: Stimaţi colegi, în continuare vom discuta p.4 Diverse din Ordinea de zi. Propun să adoptăm o hotărâre, prin care să stabilim anumite norme în procesul de implementare a Codului de principii al Companiei. Dacă îmi permiteţi, voi da citirii cele trei puncte esenţiale din această hotărâre:

1. Preşedintele IPNA Compania „Teleradio-Moldova” şi celelalte organe de conducere ale Companiei „Teleradio-Moldova” vor asigura implementarea Codului de principii prin:
a) informarea angajaţilor privind conţinutul Codului de principii;
b) instituirea mecanismului de responsabilitate pentru respectarea normelor Codului de principii;
c) stabilirea modalităţii prin care actualii angajaţi ai Companiei se obligă să respecte prevederile Codului de principii;
d) completarea contractelor individuale de muncă cu o clauză privind obligativitatea respectării Codului de principii.
2. Pe parcursul anului 2010, preşedintele IPNA Compania „Teleradio-Moldova” va informa trimestrial CO despre acţiunile întreprinse în temeiul acestei hotărâri.

3. Prezenta hotărâre intră în vigoare în ziua adoptării.

Stimaţi colegi, vreau să-l invit pe dl C.Marin, preşedintele IPNA Compania „Teleradio-Moldova”, împreună cu care a fost stabilit conţinutul acestei hotărâri.

C.Marin: În prezent, avem nevoie de repere profesionale pentru activitatea fiecărui angajat al Companiei. În proiectul de intenţie am menţionat că CO a aprobat o serie de acte normative, pe care le-a elaborat împreună cu administraţia. Codul a fost aprobat în 2007, dar nu au fost elaborate şi aprobate mecanismele de aplicare a acestuia.
E.Rîbca: Stimaţi colegi, aveţi întrebări, sugestii?

I.Munteanu: Cred că ar trebuie să stabilim o dată, când am putea audia raportul Curţii de Conturi...

C.Marin: Eu voi da explicaţii la subiectul respectiv, dacă îmi permiteţi. Curtea de Conturi îşi încheie activitatea pe la sfârşitul lunii. Mi s-a spus că raportul va fi gata la 10-15 martie.

E.Rîbca: S-ar putea ca acest termen să fie prelungit. Este imposibil să stabilim acum o dată exactă pentru şedinţa respectivă. După finisarea raportului, acesta urmează să fie discutat la Curtea de Conturi, cu participarea reprezentanţilor Companiei. Este o procedură complicată.
T.Tataru: În termen de 6 luni vom monitoriza activităţile noii conduceri. Ţin să menţionez că în CO sunt diverse opinii. La şedinţele de concurs s-a votat democratic. În reportajele realizate de jurnalişti însă, trebuie să fie reflectată diversitatea de opinii ale membrilor CO.
Membrii CO discută.
E.Rîbca: Stimaţi colegi, dacă vorbim de această hotărâre, vă reamintesc că este prevăzut aici că preşedintele companiei şi celelalte organe de conducere vor: informa angajaţii privind conţinutul Codului de principii, vor institui mecanismul de responsabilitate pentru respectarea normelor Codului de principii; adică vor stabili nişte sancţiuni; se vor stabili modalităţi prin care se va asigura că actualii angajaţi ai Companiei respectă acest cod; se vor completa contractele individuale de muncă cu o clauză privind obligativitatea respectării Codului de principii.

Stimaţi colegi, pun la vot. Cine este pentru adoptarea prezentei hotărâri?

S-a votat: “Pentru” – unanim.

E.Rîbca: Dle T. Tataru, revenim la subiect.
I.Munteanu: Dl T.Tataru şi-a exprimat foarte clar opinia. În măsura posibilităţilor, trebuie să acorde interviuri mai mulţi membri CO.

Membrii CO discută.

E.Rîbca: Propun să încheiem lucrările şedinţei. Pun la vot.

S-a votat: “Pentru” – unanim.

Şedinţa s-a finisat la 15:00
Au semnat:

